b'\n_START_ARTICLE_\nFinan\xc4\x8dna kontrola (SHS/Jugoslavija)\n_START_SECTION_\nZgodovina finan\xc4\x8dne kontrole\n_START_PARAGRAPH_\nNa Slovenskem so \xc5\xbee na prelomu let 1918 in 1919 posegli v strukturo dotedanje finan\xc4\x8dne stra\xc5\xbee - Koro\xc5\xa1ke dav\xc4\x8dne okraje in oddelke finan\xc4\x8dne stra\xc5\xbee so priklju\xc4\x8dili finan\xc4\x8dnemu okrajnemu ravnateljstvu v Mariboru oziroma v Ljubljani in vodstvu preglednega okraja finan\xc4\x8dne stra\xc5\xbee v Kranju. Na ozemlju Slovenije so naredili kadrovsko \xc4\x8distko, v kateri je ve\xc4\x8dina nem\xc5\xa1kih financarjev izgubila slu\xc5\xbebo. _NEWLINE_V za\xc4\x8detku dvajsetih let je bila meja nove dr\xc5\xbeave slabo varovana- po nekaterih ocenah je bila pod nadzorom le ena tretjina meje. 1. januarja 1921 je prestolonaslednik Aleksander izdal uredbo, ki omogo\xc4\x8dila ustanovitev finan\xc4\x8dne kontrole (\xd0\xa4\xd0\xb8\xd0\xbd\xd0\xb0\xd0\xbd\xd1\x86\xd0\xb8\xd1\x98\xd1\x81\xd0\xba\xd0\xb0 \xd0\xba\xd0\xbe\xd0\xbd\xd1\x82\xd1\x80\xd0\xbe\xd0\xbb\xd0\xb0; \xd0\xa4.\xd0\x9a.), ki se je oblikovala iz vrst srbskih in \xc4\x8drnogorskih tro\xc5\xa1arinskih kontrolorjev, tro\xc5\xa1arinskih stra\xc5\xbearjev, monopolnih nadzornikov in podnadzornikov ter iz oddelkov financarske slu\xc5\xbebe nekdanjih avstro-ogrskih pokrajin, tj. iz oddelkov finan\xc4\x8dne stra\xc5\xbee. Za novonastalo slu\xc5\xbebo, ki naj bi pobirala le dohodarstvene pristojbine (monopolne dajatve, tro\xc5\xa1arine in takse) je bilo sprva predvideno, da naj bi se umaknila z meje v notranjost, varovanje carinske meje naj bi pre\xc5\xa1lo na obmejno \xc4\x8deto. Tovrstne aktivnosti so potekale \xc5\xbee konec leta 1920, a oblasti niso bile uspe\xc5\xa1ne pri rekrutaciji financarjev v vrste obmejne \xc4\x8dete.  \xc5\xbde leta 1922 so finan\xc4\x8dnim kontroli ponovno vrnili pristojnosti pri nadzoru meje. _NEWLINE_\xc4\x8ce so bili npr. carinski uradniki na Slovenskem ve\xc4\x8dinoma neslovenskega rodu, so v slab\xc5\xa1e pla\xc4\x8dani slu\xc5\xbebi finan\xc4\x8dne kontrole prevladovali Slovenci. Mo\xc5\xa1tvo finan\xc4\x8dne kontrole (tim. zvani\xc4\x8dniki) je med letoma 1921 in 1941 izdajalo tudi svoje stanovsko glasilo Finansijska kontrola. Po okupaciji Jugoslavije leta 1941 je na Slovenskem finan\xc4\x8dna kontrola na mejnih prehodih pomagala italijanskim okupatorskim sodelavcem v starih financarskih uniformah, a razoro\xc5\xbeena in brez kokard in drugih simbolov propadle Jugoslavije, finan\xc4\x8dno kontrolo pa so tod obdr\xc5\xbeali tudi Nemci, nove oblasti FLRJ oziroma Ljudske republike Slovenije pa so leta 1945 po njenem zgledu oblikovale svojo lastno slu\xc5\xbebo Finan\xc4\x8dne stra\xc5\xbee.\n_START_SECTION_\nOddelki\n_START_PARAGRAPH_\nLeta 1919 so bila vodstva preglednih okrajev v 15 krajih: Bre\xc5\xbeice, Celje, Ko\xc4\x8devje, Kranj, Ljubljana (I. in II.), Maribor, Mokronog, Novo mesto, Postojna, Ptuj, Radgona, Slovenj Gradec, \xc5\xa0marje pri Jel\xc5\xa1ah, Velikovec na Koro\xc5\xa1kem. Obi\xc4\x8dajnih oddelkov finan\xc4\x8dne stra\xc5\xbee je bilo tedaj okrog 50, \xc5\xa1e nadaljnjih 15 jih je delovalo pri carinarnicah oziroma pri carinskih oddelkih. Leta 1924 je bilo po vsej kraljevini 886 oddelkov, od tega jih je pod ljubljanski oblastni in\xc5\xa1pektorat spadalo 158. V letu 1929 so se dotedanje okrajne uprave finan\xc4\x8dne kontrole preimenovale v glavne oddelke- teh je bilo na Slovenskem 21: Celje, \xc4\x8cabar, Dolenja Lendava, Gornja Radgona, Gorenji Logatec, Jesenice, Ko\xc4\x8devje, Kranj, Kr\xc5\xa1ko, Ljubljana (I. in II.), Lo\xc5\xbe, Marenberk, Maribor, Murska Sobota, Novo mesto, Petrovci, Prevalje, \xc5\xa0kofja Loka, \xc5\xa0marje pri Jel\xc5\xa1ah, \xc5\xa0o\xc5\xa1tanj, \xc5\xa0entilj v Slovenskih goricah. Leta 1937 se je na obmo\xc4\x8dju Dravske banovine nahajalo 20 glavnih oddelkov \xe2\x80\x93 \xc4\x8cabar in Petrovci tedaj nista ve\xc4\x8d bila glavna oddelka, deloval pa je glavni oddelek Hodo\xc5\xa1. Oddelki finan\xc4\x8dne stra\xc5\xbee so imeli skupne bivalne prostore s spalnicami in kuhinjami- tem prostorom so po vzoru oro\xc5\xbenikov, obmejne \xc4\x8dete in dr\xc5\xbeavne policijske stra\xc5\xbee imenovali \xc2\xbbvoja\xc5\xa1nice\xc2\xab.\n_START_SECTION_\nPomorska, jezerska in re\xc4\x8dna kontrola\n_START_PARAGRAPH_\nLeta 1925 sta v praksi za\xc5\xbeivela tudi pomorski in carinski nadzor.  Na morju, jezerih in rekah je finan\xc4\x8dna kontrola delovala na parnikih in motornih \xc4\x8dolnih, vsak parnik oziroma motorni \xc4\x8doln pa je bil okrajna uprava te kontrole. Leta 1925 sta v praksi za\xc5\xbeivela tudi pomorski in carinski nadzor.\n_START_SECTION_\nKadrovska politika\n_START_PARAGRAPH_\nZakon o organizaciji finan\xc4\x8dne kontrole Kraljevine Srbov, Hrvatov in Slovencev iz septembra 1922 je predvidel, da se jemljejo v slu\xc5\xbebo le zdrave in telesno sposobne dr\xc5\xbeavljane dobrega vedenja z vsaj osnovno\xc5\xa1olsko izobrazbo, ki pa so morali biti neo\xc5\xbeenjeni ali vdovci brez otrok. Finan\xc4\x8dna kontrola je za svoje ljudi oblikovala lastne izobra\xc5\xbeevalne programe od splo\xc5\xa1nega \xc5\xa1olanja za financarja do strokovnih te\xc4\x8dajev za stare\xc5\xa1ine. V tridesetih so izobra\xc5\xbeevalni programi obsegali podro\xc4\x8dja poznavanja organizacije finan\xc4\x8dne kontrole, poznavanje monopolskih, tro\xc5\xa1arinskih, taksnih in carinskih predpisov, kazenskega zakona, zakona o oro\xc5\xbeju, zakona o dr\xc5\xbeavnem ra\xc4\x8dunovodstvu, tro\xc5\xa1arinske kemijske tehnologije, ki se je uporabljala pri proizvodnji tro\xc5\xa1arinskih izdelkov.   _NEWLINE_\xc5\xa0tevilo finan\xc4\x8dnih kontrolorjev na Slovenskem je precej nihalo- od 511 leta 1919 do 1.376 leta 1926, kasneje je upadalo do najni\xc5\xbeje to\xc4\x8dke leta 1935, ko je bilo uslu\xc5\xbebencev finan\xc4\x8dne kontrole le \xc5\xa1e 529. Leta 1937 je bilo v Dravski banovini 35 carinskih oddelkov, poleg 120 carinikov pa je pri carinskem nadzoru na slovenskem podro\xc4\x8dju verjetno sodelovalo nekje med 500 do 600 finan\xc4\x8dnih kontrolorjev. Gmotne razmere financarjev so bile slabe, zlasti pri ni\xc5\xbejih \xc4\x8dinih.\n_START_SECTION_\nVoja\xc5\xa1ko obna\xc5\xa1anje\n_START_PARAGRAPH_\nFinancarji so se med seboj morali vikati, spo\xc5\xa1tovati svoje nadrejene, pozdravljati so morali po voja\xc5\xa1ko z desno roko, dvignjeno ob rob kape ali z voja\xc5\xa1kim pozdravom s pu\xc5\xa1ko oziroma z roko ob bajonetu. Financarji so se urili v voja\xc5\xa1kem urjenju, kar je v praksi pomenilo predvsem postrojevalna pravila z oro\xc5\xbejem ali brez njega.\n_START_SECTION_\nUniforma\n_START_PARAGRAPH_\nFinan\xc4\x8dna kontrola je leta 1921 dobila belo letno uniformo ter sivo-olivno zimsko uniformo, toda leta 1924 je bila uvedena uniforma v bledi zeleni barvi Ta uniforma se ni obnesla- zamenjana je bila z dvema barvnima odtenkoma, od katerih se eden zdi olivne in drugi temno-zelene barve. Od leta 1924 dalje je re\xc4\x8dna, jezerska oziroma pomorska finan\xc4\x8dna kontrola imela temno-modre uniforme. Od leta 1936 so bili v veljavi novi kroji uniforme v temnozeleni barvi. \xc4\x8cini so nastopali v obliki srebrnih ali zlatih prog na rokavih. Uniforme finan\xc4\x8dnih kontrolorjev so bile po obliki sicer zelo podobne uniformam jugoslovanskih oro\xc5\xbenikov. Ker so pri uniformah prevladovali zeleni odtenki, so ljudje finan\xc4\x8dne kontrolorje imenovali tudi \xc2\xbbzelenci\xc2\xab. _NEWLINE_Izjemo je predstavljala uniforma pomorske finan\xc4\x8dne kontrole, ki je bila temnomodra in je posnemala uniforme mornarice.\n_START_SECTION_\nOboro\xc5\xbeitev in oprema\n_START_PARAGRAPH_\nFinancarji so bili sprva oboro\xc5\xbeeni s pu\xc5\xa1kami repetirkami z bajoneti in z revolverji oziroma samokresi. Leta 1921 je bilo predvideno, da so bili uradniki oboro\xc5\xbeeni z revolverjem, poduradniki pa s pu\xc5\xa1ko in bajonetom oziroma z revolverjem. Uradniki so nosili tudi sabljo. Od leta 1936 so bili finan\xc4\x8dni kontrolorji oboro\xc5\xbeeni z bodali, ki so bili podobni mornarskim. Uradniki so nosili bodala zlate barve, pregledniki pa srebrne barve._NEWLINE_Finan\xc4\x8dni kontrolorji so bili v finan\xc4\x8dni upravi \xc5\xbee v dvajsetih letih tudi vozniki slu\xc5\xbebenih avtomobilov,  v drugi polovici tridesetih let pa je na Slovenskem delovala tudi cestna finan\xc4\x8dna kontrola, ki je z avtomobilom odkrivala tihotapstvo. Pomorska oziroma re\xc4\x8dna kontrola je svoje delo opravljala na parnikih in motornih \xc4\x8dolnih.'